'Nakon Bugarske i Rumunjske, nikome neće biti lako'
Čelnici 25 država članica Europske unije obećali su da kandidatima neće postavljati nove prepreke zato jer se sada inzistira na striktn
Proširenje će se nastaviti ali će kvalitet procesa pristupanja biti pojačan - dali su do znanja lideri 25 članica Europske unije, na svom zadnjem ovogodišnjem summitu. 'Da, proširenja su dobra za Europu i proširenja su potrebna; mi ćemo svoja obećanja ispuniti, no proces pregovaranja bit će teži, a naši zahtjevi striktniji' - ovako glase elementi 'novog konsenzusa o proširenju'. Objavili su ih, istina sa satom zakašnjenja od službenog rasporeda - što je vijest sama po sebi - predsjedavajući Europskog vijeća Finac Matti Vanhanen i predsjednik europske Komisije Jose Manuel Barroso. Summit je počeo mirno. Ispostavilo se da summit čak neće biti isključivo 'turski': usporavanje turskih pregovora suspenzijom osam poglavlja radi odbijanja Ankare da otvori luke i aerodrome Cipranima već su ranije usaglasili ministri vanjskih poslova te je na liderima samo potvrditi mjere. Dogovoreno je da će se Unija ipak morati 'presložiti iznutra' kako bi lakše funkcionirala u svom proširenom izdanju. Ustavni sporazum u cijelosti neće preživjeti, ali većina zemalja smatra da bi glavnina njegova sadržaja mogla i morala ostati. Finsko je Predsjedništvo počelo, a njemačko će nastaviti intenzivnu, bilateralnu i povjerljivu - jer s detaljima neće izlaziti u javnost - diskusiju sa svim članicama da bi Nijemci na kraju svoje polovice godine, dakle do lipnja, izašli s prvim izvještajem s idejama što će i kako dalje. Pripreme za novo proširenje pratiti će ovaj dogovor o unutarnjem ustroju Unije. Čelnici 25 država članica obećali su da kandidatima neće postavljati nove prepreke jer su i postojeće povisoke, pogotovo kada inzistiraju na striktnom zadovljavanju kriterija - što niti kod jednog dosadašnjeg proširenja nije bio slučaj. Neće biti lagano zemljama koje žele postati članice Unije, a 'dolaze na red' nakon Bugarske i Rumunjske - pa makar se to zvalo 'pojačavanjem kvalitete procesa pristupanja'. 'Standardi za članstvo se neće snižavati kako bi javnost u Uniji bila sigurna' - objasnio je Komisijin šef Barroso - u sve obaveze preuzete bilo s europske, bilo s kandidatske strane'. Summit se nastavlja danas.